นายกรัฐมนตรีและประธานคณะกรรมาธิการเศรษฐกิจยูเรเชีย เห็นพ้องเพิ่มขีดความสามารถทางการค้าระหว่างกัน เพื่อความเข้มแข็ง
นายกรัฐมนตรีและประธานคณะกรรมาธิการเศรษฐกิจยูเรเชีย เห็นพ้องเพิ่มขีดความสามารถทางการค้าระหว่างกัน เพื่อความเข้มแข็ง

พลเอก ประยุทธ์ จันทร์โอชา นายกรัฐมนตรี เปิดโอกาสให้นายทิกราน ซาร์กสยาน (H.E. Mr. Tigran Sargsyan) ประธานคณะกรรมาธิการเศรษฐกิจยูเรเชีย เข้าเยี่ยมคารวะ ในโอกาสเดินทางเยือนไทย ณ ตึกไทยคู่ฟ้า ทำเนียบรัฐบาล โดยนายกรัฐมนตรีแสดงความยินดีที่ได้พบกับประธานคณะกรรมาธิการเศรษฐกิจยูเรเชียในวันนี้ และชื่นชมความสัมพันธ์ระหว่างไทยกับสหภาพเศรษฐกิจยูเรเชีย (ประกอบด้วย รัสเซีย คาซัคสถาน เบลารุส อาร์เมเนีย และคีร์กีซสถาน) โดยเฉพาะความสัมพันธ์ทางเศรษฐกิจที่มีพัฒนาการที่ดี คาดหวังว่ามูลค่าการค้าระหว่างกันจะขยายตัวเพิ่มขึ้นอย่างต่อเนื่อง 
ประธานคณะกรรมาธิการเศรษฐกิจยูเรเชียแสดงความประทับใจที่ได้รับการต้อนรับอย่างอบอุ่นและยืนยันถึงความสัมพันธ์ที่ใกล้ชิดระหว่างไทย - สหภาพเศรษฐกิจยูเรเชีย พร้อมเชิญชวนให้นักลงทุนจากกลุ่มประเทศสมาชิกสหภาพเศรษฐกิจยูเรเชียเข้ามาศึกษาในโครงการระเบียงเขตเศรษฐกิจภาคตะวันออก (EEC) ที่จะเป็นประโยชน์ต่อการขยายโอกาสทางการค้าและการลงทุนระหว่างกันในอนาคต

ด้านประธานคณะกรรมาธิการเศรษฐกิจยูเรเชีย ย้ำว่า สหภาพเศรษฐกิจยูเรเชียมองเห็นศักยภาพของไทยในหลายๆ ด้าน โดยเฉพาะด้านการท่องเที่ยว ที่มีจำนวนนักท่องเที่ยวเดินทางไปมาหาสู่กันมากขึ้นในปีที่ผ่านมาและสามารถปูทางไปสู่ความร่วมมือทางเศรษฐกิจที่เข้มแข็งต่อไป

อย่างไรก็ดี ทั้งสองฝ่ายแสดงความยินดีกับการลงนามในบันทึกความเข้าใจว่าด้วยความร่วมมือทางเศรษฐกิจระหว่างคณะกรรมาธิการเศรษฐกิจยูเรเชียและอาเซียน ในระหว่างการประชุมสุดยอดอาเซียน ครั้งที่ 33 ณ สิงคโปร์ ซึ่งจะช่วยเพิ่มพูนความสัมพันธ์ทางด้านการค้าและการลงทุนระหว่างทั้งสองฝ่ายต่อไป อีกทั้งเชื่อมั่นว่าจะสามารถกระชับความร่วมมือในมิติต่างๆ ให้มากขึ้น โดยเฉพาะในปี 2562 ที่ไทยจะเป็นประธานอาเซียน รัฐบาลไทยยินดีร่วมมือกับสหภาพเศรษฐกิจยูเรเชียในการขับเคลื่อนความเป็นหุ้นส่วนระหว่างอาเซียนกับสหภาพเศรษฐกิจยูเรเชียอย่างใกล้ชิดและสร้างสรรค์ต่อไป

ภายหลังการหารือ ทั้ง 2 ฝ่าย ได้เป็นสักขีพยานการลงนามระหว่างรัฐมนตรีว่าการกระทรวงพาณิชย์ของไทยและรัฐมนตรีด้านการบูรณาการและเศรษฐกิจมหภาคของสหภาพเศรษฐกิจยูเรเชีย ในบันทึกความร่วมมือระหว่างรัฐบาลแห่งราชอาณาจักรไทยและคณะกรรมาธิการเศรษฐกิจยูเรเชีย